stanford-oval/wikipedia huggingface dataset:
פרשת מריו קוסטחה נגד גוגל
התביעה של מריו קוסטחה > בקשת הסרת הנתונים

ב-2009 תבע קוסטחה מהעיתון, בו התפרסמו פרטי מכירת הרכוש, למחוק את המידע שפורסם 11 שנים מוקדם יותר עקב הנזק שהוא גרם לקוסטחה. העיתון דחה את הפניה בטענה שהוא פעל לפי הנחיות משרד העבודה.
בתחילת 2010 פנה קוסטחה לסניף חברת גוגל בספרד בבקשה להסיר ממנוע החיפוש את ההפניות לעיתון הספרדי. לאחר שהפנייה הועברה מספרד למטה המרכזי של גוגל בקליפורניה עתר קוסטחה ל"סוכנות הספרדית להגנת מידע" (אנ') בתביעה שיורו לעיתון למחוק את המידע ההיסטורי ולגוגל למחוק את הקישורים למידע. הסוכנות דחתה את בקשת קוסטחה להורדת המידע מהעיתון אך הותירה על כנה את בקשתו מגוגל למחוק את הקישורים.
גוגל, בתגובה, ביקשו את הגנת בית המשפט העליון של ספרד מהטיעונים הבאים:
גוגל ספרד אינה אחראית על מנוע החיפוש לו אחראית גוגל העולמית אך זו אינה נתונה למרות הנחיותיו של האיחוד האירופי (אנ').
מנוע החיפוש של גוגל אינו מעבד פרטים אישיים, כמו כן לא ניתן להתייחס אליו כמנוע עיבוד נתונים לפי ההגדרות של האיחוד האירופאי.
אין לקוסטחה הזכות להעלים חומר שפורסם כדין.
בית המשפט העליון החליט להקפיא את הטיפול בפרשה עד לקבלת תשובות של בית הדין לצדק של האיחוד האירופי בנוגע ל:
התחולה הטריטוריאלית של הוראות האיחוד האירופי.
המעמד החוקתי של מנוע חיפוש והאם ניתן להתייחס אליו כיחידה לעיבוד מידע אישי?
האם הוראות האיחוד האירופאי אכן קובעות את הזכות להישכח?
התביעה של מריו קוסטחה > הדיון בבית הדין לצדק של האיחוד האירופי

ב-2013 התכנס בית הדין לצדק של האיחוד האירופי לדון בשאלות שהעלה בית המשפט העליון בספרד. הדיונים נמשכו כשנה וחצי. בשלב הראשון נשמעו דעותיהם של נציגיהם המשפטיים של אוסטריה, יוון, איטליה, ספרד ופולין.
עמדת היועץ המשפטי של בית הדין האירופי לצדק הייתה כלהלן:
הוראות האיחוד האירופי שנקבעו ב-1995 ישנות ואינן נותנות מענה הולם למנועי חיפוש דוגמת גוגל.
התנהלותן של חברות גוגל ספרד וגוגל העולמית אינה מוחרגות מהנחיות האיחוד האירופי.
לפי ההגדרה של האיחוד האירופי מנוע החיפוש של גוגל אינו מכונת עיבוד נתונים כיוון שגוגל אינה עושה בקרה על תוכן החומר והעיבוד מתבצע באופן אקראי.
חופש המידע וחופש הביטוי קודמים לזכות להישכח.
במאי 2014 נתן בית הדין לצדק של האיחוד האירופי את החלטתו
בית הדין קבע שיש לגוגל אחריות על תוכן הנתונים שהיא מעבדת.
בית הדין דחה את ניסיונה של גוגל להבחין בין גוגל ספרד לבין הנהלת החברה בקליפורניה וקבע כי די בקידום ומכירה של שטחי פרסום על ידי גוגל ספרד כדי להוות עיבוד במשמעות ההוראה לכן יש להתייחס לשתיים כיחידה כלכלית אחת.
בנוגע לבקשת קוסטחה למחוק נתונים קבע בית הדין שבאיזון בין הזכויות והאינטרסים הנוגדים של קוסטחה ושל גוגל גוברת זכותו של קוסטחה לבקש מחיקה של הנתונים. בית המשפט גם הבהיר שאם גוגל לא תמלא אחר ההוראה רשאי קוסטחה לפנות לרשות מפקחת או לרשות השיפוטית כדי שתורה לגוגל לנקוט בפעולות הנדרשות.
בית הדין קבע שעל אף ההתנגדות של גוגל (ספרד וקליפורניה) ומספר מדינות, עיבוד של נתונים שאינם הולמים, אינם רלוונטיים או מוגזמים נוגד את הנחיות האיחוד האירופי ולכן יש למחוק נתונים אלו ואת הקישורים אליהם מרשימת התוצאות של מנוע החיפוש.
בית הדין ציין שהפסיקה מאזנת בין הזכות לפרטיות ולהגנת מידע אישי לבין האינטרס הלגיטימי של הציבור לגשת למידע כזה על ידי כך שהפסיקה אינה מחייבת להסיר את המידע באופן מיידי לפי בקשה וכן שהיא מבחינה בין אישי ציבור לבין אנשים פרטיים.
תוצאות ומשמעויות

פסק הדין נחשב לתמיכה מהותית בזכות להישכח והגביר את הוויכוח ברחבי העולם בנוגע לאיזון בין השמירה על הפרטיות לבין זכות הציבור לדעת.
בעקבות פסק הדין הפיצה גוגל לתושבי האיחוד האירופי טופס לבקש הסרת קישורים מתוצאות החיפוש שלה אם (על פי הגדרת בית המשפט) הנתונים המקושרים "לא מספקים, לא רלוונטיים (או לא רלוונטיים עוד), או מוגזמים ביחס למטרות שלשמן הם עובדו". ביום הראשון להנגשת הטופס (31 במאי 2014) הגישו 12,000 משתמשים בקשות לגוגל להסיר קישורים מסוימים עליהם מתוצאות החיפוש שלה.
בהמשך 2014, ולאחר הפסיקה, דרש ארגון Consumer Watchdog (אנ') שהשירות שהציעה גוגל לתושבי האיחוד האירופי יורחב גם לארצות הברית ובגישה תלונה בנדון ל"ועדת הסחר הפדרלית" (אנ').
פסק הדין השתקף ברגולציה הכללית להגנה על מידע באיחוד האירופי (GDPR) מ-2016.
ראו גם

הזכות להישכח
הזכות לפרטיות
לקריאה נוספת

Shoor, Emily Adams (2014). "Narrowing the Right to Be Forgotten: Why the European Union Needs to Amend the Proposed Data Protection Regulation". Brooklyn Journal of International Law. 39 (1): 487–519. SSRN 2410240.
Wolf, Brittany (Winter 2014). "Free Speech versus Human Dignity: Comparative Perspectives on Internet Privacy" (PDF). Tulane Journal of International and Comparative Law. 23 (1): 251–282.
"Google privacy law 'means total rethink of basic freedoms'". The Independent. 31 במאי 2014. {{cite news}}:  (עזרה)
הערות שוליים

↑  Advocate General Jääskinen considers that search engine service providers are notresponsible, on the basis of the Data Protection Directive, for personal data appearing on web pages they process, באתר curia.europa.eu, ‏25 ביוני 2013
↑  חוו"ד של היועץ המשפטי של בית הדין האירופי לצדק, באתר curia.europa.eu, 25 ביוני 2013
↑  CJEU Upholds Right to Erasure in Google Search Case, באתר huntonprivacyblog.com, ‏21 במאי 2014
↑  וזאת בהתבסס על הגדרת האיחוד האירופי שמכונת עיבוד נתונים מודעת לקיומה של קטגוריה מוגדרת מסוימת של מידע (כמו נתונים אישיים) ושהיא מעבדת נתונים אלה מתוך כוונה כלשהי להתייחס אליהם כעיבוד נתונים אישיים
↑  החלטת בית המשפט, באתר curia.europa.eu, ‏13 במאי 2014
↑  EU court backs 'right to be forgotten' in Google case, באתר BBC, ‏13 במאי 2014
↑  ג'וליה פאוולס,
What we can salvage from 'right to be forgotten' ruling, באתר wired.co.uk (אורכב), ‏15 במאי 2014
↑  An internet search engine operator is responsible for the processing that it carries out of personal data which appear on web pages published by third parties, באתר curia.europa.eu, ‏13 במאי 2014
↑  דייוויד סטריטפילד, European Court Lets Users Erase Records on Web, באתר ניו יורק טיימס, 13 במאי 2014
Þ

"ת'ורן" (Thorn/Þorn) ‏ (Þ תצורה קטנה þ) היא אות באיסלנדית, באנגלית עתיקה ובנורדית עתיקה וכן במספר דיאלקטים באנגלית תיכונה. היא הייתה בשימוש בסקנדינביה של ימי הביניים אך הוחלפה בדיגרף Th פרט לאיסלנדית שם היא נשארה. מקור האות בכתב הרוני ונקראה Thorn באנגלו-סקסונית או Thurs ("ענק") בשירי-רון סקנדינביים. היא שוחזרה בפרוטו-גרמנית כת'וריסז.
אות זו מייצגת את העיצור המיוצג על ידי Th באנגלית: בין אם קולי כבמילה The ‏(/ð/ ‏:IPA), כצליל האות דלתא (δ) ביוונית; ובין אם הגה אטום כבמילה Thick‏ (/θ/ ‏:IPA), כצליל האות תטא (θ) ביוונית.
מילים באיסלנדית המכילות את העיצור Þ

Þann - על
Þekkingaröflun - למידה
Þjóðfélag - חֶבְרָה
Það - זה
Þegar - כאשר
ראו גם

אנגלית עתיקה
ye olde
ביאוולף
Ð
א.י.ק סולנה

א.י.ק. פוֹטְבּוֹל (בשוודית: AIK Fotboll, קיצור של Allmänna Idrottsklubben – מועדון הספורט הכללי) הוא מועדון כדורגל מהקומין סולנה (אנ') במחוז סטוקהולם אשר בשוודיה. המועדון נוסד בשנת 1891 ומשחק ברציפות בליגת העל השוודית מעונת 2006.
היסטוריה

המועדון נוסד על ידי איסידור בֵּהרנס בשנת 1891 בעיר סולנה, במחוז סטוקהולם, בשם Allmänna Idrottsklubben, ובתרגום משוודית – מועדון הספורט הכללי, או מועדון הספורט הציבורי, ובראשי תיבות א.י.ק. השם ייצג את השאיפה לפנות לקהל רחב של אוהדים, ולהכיל ענפי אתלטיקה מגוונים.
אל ענף הכדורגל נכנס המועדון בשנת 1896, אז נוסדה ליגת הכדורגל בשוודיה. שנתיים לאחר מכן, בעונת 1898, כבר הצליחה הקבוצה לסיים שנייה בליגה. כעבור שנתיים נוספות זכתה א.י.ק סולנה באליפות הראשונה בתולדותיה. ב-1901 הקבוצה זכתה באליפות נוספת, שנייה ברציפות. בשנים הראשונות של הליגה בשוודיה, עד לשנת 1909, זכתה קבוצת ארגריטה מהעיר גטבורג באליפות שוודיה עשר פעמים, אך בתווך זכתה גם א.י.ק סולנה בשתי אליפויות רצופות כאמור ושלוש פעמים סיימה במקום השני.
סולנה לא שיחקה בליגה השוודית בשנים 1902 ו-1903, ובשנתיים אלה שיחקו בליגה רק קבוצות מגטבורג. ב-1902 שיחקה הקבוצה בליגה ששמה היה סְוֵנסקה בּולסְפֵּלְסְפֶרבונדֶטס טֵבְלינסרייה (ובתרגום "סדרת התחרויות של איגוד משחקי-הכדור השוודי") שהייתה מיועדת רק לקבוצות מסטוקהולם.
בשנת 1904 חזרה א.י.ק סולנה לליגה הראשונה לאחר שנתיים של היעדרות וסיימה במקום הרביעי. בשנה שלאחר מכן חזר התסריט על עצמו. חוסר ההצלחה של הקבוצה נמשך בשנים 1906 עד 1910, ואולם בשנת 1911 הניפה הקבוצה את גביע האליפות השלישי בתולדותיה. לאחר מכן ידע המועדון עוד שלוש עונות יובש, ובשנת 1914 הוא זכה פעם נוספת באליפות, וכך קרה גם ב-1916. לאחר האליפות ב-1916 באו אליפויות בשנים 1923, 1932 ו-1937. מאז, במשך קרוב לחמישים שנה, לא זכתה הקבוצה באליפות.
באותן שנים גרועות בליגה היה המצב בגביע דווקא הפוך. הקבוצה זכתה בגביע השוודי בשנים 1949, 1950 ו-1976. בשנת 1983 חזרה הקבוצה לזכות באליפות, עת זכתה באליפות התשיעית בתולדותיה.
בשנת 1992 זכתה הקבוצה שוב באליפות, לאחר תשע שנות המתנה, דבר שהקנה לה השתתפות במוקדמות ליגת האלופות, אך היא הודחה מהטורניר על ידי ספרטה פראג. בשנת 1998 זכתה הקבוצה באליפות ה-10 שלה.
בשנת 2009 זכתה הקבוצה בדאבל, עם זכייתה באליפות ובגביע השוודי. בשנת 2018 זכתה הקבוצה באליפות ה-12 שלה.
הזירה האירופית

הקבוצה החלה את הופעותיה בעונת 1964/1965 במשחקי גביע האינטרטוטו. הקבוצה סיימה במקום השני בבית הכולל את הקבוצות אנז'ה, אינטר ברטיסלאבה וסראייבו. בעונת 1993/1994 הקבוצה שיחקה לראשונה בליגת האלופות. הקבוצה הפסידה בסיבוב הראשון לספרטה פראג והודחה מהטורניר. בעונת 1999/2000 הקבוצה שיחקה בפעם השנייה בליגת האלופות והגיעה להישג הטוב ביותר עד כה, שלב הבתים. היא הוגרלה לבית שכלל את ארסנל, ברצלונה ופיורנטינה, וסיימה עם נקודה בודדת משישה משחקים, לאחר תיקו 0-0 ביתי מול פיורנטינה והודחה מהטורניר.
תארים

אליפויות (12): 1900, 1901, 1911, 1914, 1916, 1923, 1932, 1937, 1992, 1998, 2009, 2018
סגנויות (14): 1931, 1935, 1936, 1939, 1947, 1972, 1974, 1984, 1986, 1999, 2006, 2011, 2013, 2016, 2017
גביע (8): 1949, 1950, 1976, 1985, 1996, 1997, 1999, 2009
סגנית מחזיקת הגביע (8): 1943, 1947, 1969, 1991, 1995, 2000, 2001, 2002
דייוויד לוגן

| --- | --- |

דייוויד לוגן
 לידה:  26 בדצמבר 1982 (בן 42) ארצות הברית
 עמדה:  קלע
 גובה:  1.85 מטרים
 מכללה:  אינדיאנאפוליס
 דראפט:  לא נבחר, 2005
 קבוצות כשחקן
 2005 2005–2006 2006–2007 2007 2007–2008 2008–2010 2010–2011 2011–2012 2012–2013 2013–2014   2014–2016  2016–2017   2017   2017–2018   2018–2019   2019–2021:  פאביה א.ס. רמת השרון פורט וורת' פליירס סטארוגארד גדנסקי טורוב פרוקום סופוט קאחה לבורל ויטוריה פנאתינייקוס מכבי תל אביב אלבה ברלין   דינמו סאסארי   ריטאס וילנה   אבלינו   שטרסבורג   בוסאן   בנטון טרוויזו
דייוויד קייל לוגן (באנגלית: David Kyle Logan; נולד ב-26 בדצמבר 1982 בשיקגו, אילינוי) הוא כדורסלן עבר אמריקאי-פולני ששיחק בנבחרת פולין. ההופעה הראשונה שלו במדיה הייתה ביורובאסקט 2009 שנערך בפולין. שיחק בעבר במכבי תל אביב בעונת 2012/13.
הקריירה המקצוענית

בעונת 2005/2006 חתם לוגן בפאביה האיטלקית. בדצמבר 2005 הוא הגיע לישראל וחתם בהפועל רמת השרון. באותה עונה הוא סיים עם ממוצע של 15.4 נקודות ב-22 משחקים. בעונת 2006/2007 חזר לארצות הברית והצטרף לפורט וורת' פליירס מליגת הפיתוח של ה-NBA, אך כעבור שבעה משחקים הצטרף לסטארוגארד גדנסקי הפולנית. בעונת 2007/2008, חתם במדי טורוב והוליך את קבוצתו לשמונה הגדולות של היורוקאפ עם ממוצע של 18.6 נקודות למשחק. כעבור שנה הצטרף לפרוקום סופוט, ובעונתו הראשונה ביורוליג סיים עם ממוצעים של 16.9 נקודות ו-2.7 אסיסטים.
בעונתו השנייה היה לאחד השחקנים הבולטים ביורוליג, לאחר שהוליך את הפולנים לראשונה בהיסטוריה עד לשלב ההצלבה ואף לניצחון בודד בסדרה מול אולימפיאקוס. באותה עונה סיים עם ממוצעים של 15.3 נקודות ו-3.4 אסיסטים ב-56% מהשדה. לאחר שהספיק לזכות בשתי אליפויות מקומיות עם פרוקום, הפך לאחד השחקנים המבוקשים באירופה, והוחתם על ידי אלופת ספרד דאז, קאחה לבוראל ויטוריה.
ב-2010/2011 העמיד ממוצעים של עשר נקודות ו-2.4 אסיסטים ביורוליג, ו-8.3 נקודות בליגה הספרדית. לוגן, בעל אזרחות פולנית, שיחק בנבחרת הלאומית ביורובאסקט 2009 והציג ממוצעים של 15.5 נקודות ו-4.5 אסיסטים למשחק, שהעמידו במקום השלישי באסיסטים ובמקום החמישי בקלעים באליפות.
בעונת 2011/2012 שיחק לוגן בפנתינאיקוס היוונית שבה חלה צניחה בממוצעים שלו, עם 6.5 נק' ואסיסט ב-15 דק' בממוצע ביורוליג.
באוגוסט 2012 חתם דייוויד לוגן בקבוצת מכבי תל אביב לחוזה לשתי עונות, ובכך המשיך את מכירת השחקנים המסיבית של קבוצת הכדורסל היוונית פנאתינאיקוס בשל קשיים כלכליים שהמועדון נכנס אליו.
באוגוסט 2013 חתם דייוויד לוגן באלבה ברלין לשנתיים. בקיץ 2014 חתם לשנתיים בדינאמו סאסארי שאיתה הוא זכה באליפות וגם העפיל ליורוליג, בקיץ 2016 חתם בריטאס וילנה.
רוהאטין

חבורת כלייזמר חסידית מרוהטין
רוהאטין (באוקראינית וברוסית: Рогатин; בפולנית: Rohatyn) היא עיירה באזור גליציה המזרחית באוקראינה. העיירה נמצאת בין העיר לבוב לעיר איוואנו-פרנקיבסק (שעד 1962 נקראה סטניסלב או סטניסלביב), השוכנת מדרום לה. העיר נמצאת בין שני הרים, שאחד מהם נקרא "הר השדים". נהר ששמו הְנֵילֵי לִיפָּה (באוקראינית: "תִּרְזָה רקובה") עובר לידה. בעיירה וכפרי הסביבה קיים רוב של תושבים אוקראינים ומיעוט קטן של תושבים ממוצא פולני. עד השואה ישבו בה כ-3,000 יהודים, כמחצית תושביה.
היסטוריה

רוהאטין הוקמה במאה ה-12. העיירה מוזכרת לראשונה בכתובים במאה ה-13 עת הוכרזה לעיר. עקב התקפות חוזרות ונשנות באזור החליט המלך זיגמונט הראשון ב-1539 להקים חומה ומבצרים בעיר. העיר נחשבה לעיר מלכותית בבעלות המלך, בניגוד לערים אחרות שהיו בבעלות פרטית או בבעלות אצילים.
באחת מהתקפות הטטרים נחטפה בת הכומר הרותני ששמה היה אלכסנדרה ליסובסקי (מאוחר יותר הורם סולטאן). מאוחר יותר הפכה לאשתו החוקית של הסולטאן סולימאן המפואר ובמשך זמן השפיעה רבות על מדיניות האימפריה העות'מאנית והפכה לאחת הנשים החזקות ביותר בהיסטוריה העות'מאנית.
במאה ה-16 הוקמה אגודת צורפים ומתוכה התפרסם הצורף בארטלומי. במאה ה-17 סבל האזור מהתנפלויות של טורקים, טטרים ומאוחר יותר של רוסים וקוזאקים. במאה ה-18 העיר הפכה למרכז מסחרי לבקר, סוסים ותוצרת חקלאית. ב-1773 נכבשה העיר על ידי האימפריה האוסטרו-הונגרית.
בימי השלטון האוסטרי גדלה העיר אך עקב מלחמת העולם הראשונה פחת מספר התושבים. לאחר המלחמה, העיר נמצאה בתחום פולין, מצב שנמשך עד למלחמת העולם השנייה. העיירה נכבשה בספטמבר 1939 על ידי ברית המועצות כחלק מהסכם ריבנטרופ-מולטוב. האזור נכבש ביולי שנת 1941 על ידי גרמניה הנאצית.
היישוב היהודי

היישוב היהודי בעיר הוקם כנראה במהלך המאות ה-15-16. היהודים סבלו ממיעוט זכויות, עד שניתן כתב קיום (הבטחת זכויות) ב-27 במרץ 1633 על ידי המלך ולדיסלב הרביעי. בעיר הוקמה קהילה יהודית שבראשה עמד ועד ולידו פקידות מנהלתית. מתכונת הקהילה הייתה דומה לזו המוכרת, באותה תקופה, בקהילות היהודיות בפולין. הקהילה השתייכה לוועד הקהילות של מחוז לבוב.
בעת פעילותו של שבתי צבי בפולין הצטרפה לתנועתו משפחת שור שנחשבה לחלק ממנהיגות התנועה. הרב משה דוד אברהם (רבי אד"ם) מרוהאטין התפרסם בהתנגדותו לתומכי השבתאות. מאוחר יותר הפכה משפחת שור לחלק ממנהיגות תנועת יעקב פרנק ובן המשפחה שלמה שור ואביו אלישע שור השתתפו בוויכוח הידוע בין היהודים לפרנקיסטים (1759). מעורבותה של משפחת שור מרוהאטין בפרנקיזם, זכתה לתיאור ספרותי ברומן 'ספרי יעקב' של אולגה טוקרצ'וק.
רבי אורי מרוהטין, מקים ענף בשושלת חסידות סטרטין נפטר בל"ג בעומר שנת ה'תר"ח (1848), וקברו הפך מוקד עלייה לרגל בחג זה, במזרח אירופה. לקראת ל"ג בעומר בשנת ה'תשע"ג (2013) נמצאה המצבה המקורית, ששימשה כאבן ריצוף לאחר חילול בית הקברות מאז מלחמת העולם השנייה ובתקופה הקומוניסטית, והושבה למקומה. קהילה חסידית גדולה הייתה קיימת ברוהטין עוד קודם לכן, ובין היתר רבה של רוהטין בסביבת ה'תק"פ (1720) היה רבי משה יהושע העשיל אורנשטיין, מחבר הספר 'ים התלמוד'.
ב-1868 הוענק על ידי השלטון האוסטרי שוויון זכויות ליהודים. בסוף המאה ה-19 החלה להשפיע התנועה הציונית. הוקם סניף של "בני ציון" (חובבי ציון) על ידי שלום מלצר שאף נבחר לוועד הארצי. מאוחר יותר היה מלצר ממייסדי וראשוני תנועת המזרחי. בעיר הוקם בית הספר העברי הראשון בגליציה (1905). לעיר הגיעו מלומדים בעלי שם שלימדו במערכת החינוך שבה, ביניהם: רפאל סופרמן (1956-1879), מייסד הסתדרות המורים העבריים בפולין והסופר צבי שרפשטיין. במלחמת העולם הראשונה, שנת 1914, הוצת הרובע היהודי על ידי הצבא הרוסי וחלק גדול מהיישוב היהודי הוגלה.
השואה

במהלך מבצע ברברוסה, ביולי 1941, נכבשה העיירה על ידי הגרמנים. בעיירה הוקם יודנרט שבראשו עמד שלמה אמרנט. בסוף שנת 1941 הוקם בעיר גטו שאליו הובאו יהודי הסביבה. יהודי הכפרים הבאים גורשו, רובם או חלקם, לגטו: פוטוק, זאליפיה, צ'רצ'יה, באבינצה ופידקאמין. מאוחר יותר גורשו לגטו יהודי בורשטין, בוקאצ'יבצי, קנייהניטש (אנ'), חודורוב, בולשובצה, ליפיצה גורנה וליפיצה דולנה. בגטו פעלה מחתרת ובאזור היערות במחוז פעלו שלושה ריכוזים של פרטיזנים.
ב-20 במרץ נרצחו כ-2,000 יהודים בבורות ירי ליד תחנת הרכבת בעיר. ב-2 בספטמבר 1942 נשלח טרנספורט שבו היו כ-1,000 יהודים למחנה ההשמדה בלז'ץ. בדצמבר נשלח טרנספורט נוסף שבו היו 1,500 יהודים. השמדת היהודים בוצעה על ידי קצין הס"ס הנס קריגר (Kruger) ואנשיו מתחנת הס"ס בסטניסלבוב. ב-6 ביוני 1943 הוצת הגטו על ידי הגרמנים ועוזרים אוקראינים. במהלך שלושה ימים ניצודו שרידי היהודים שבגטו תוך שהם מובאים לבורות בבית העלמין, שם נורו.
במהלך השמדת הגטו התגלו מקומות מחבוא ובונקרים שהוכנו מבעוד מועד. הסוואת הבונקרים הקשתה על גילוים על ידי הגרמנים ורק בעזרת מלשינים נתפסו המסתתרים. הקושי של הגרמנים תועד בדו"ח של קצין האס אס הבכיר קצמן. הדו"ח שמציג את ניסיונם לחשוף בונקר מרכזי בשם "סטאלינגרד", הוצג במהלך משפט אייכמן. בונקר נוסף שהוכן במרתף מטה הגסטאפו ורוב יושביו הצליחו להינצל, נודע לאחר המלחמה. המסתתרים בבונקרים שנחשפו, שבחלקם היו חמושים, נלחמו בעת שהתגלו על ידי הגרמנים.
ב-24 ביולי 1944 שוחררה רוהאטין על ידי הצבא האדום. כ-30 יהודים מהעיירה וכפרי הסביבה שרדו את המלחמה לאחר שהצליחו להתחבא בבונקרים בגטו. ניצולים נוספים שרדו לאחר שנמלטו מזרחה בעת הכיבוש או התחבאו ביערות. ידועה משפחת שרייר אליעזר יצחק וישראל (שריר), אב ושני בניו (האם נלקחה באקציה ב 9/42 מגטו בוקאצובצ'ה), שעם חיסול גטו רוהטין הצליחו להימלט ולשוב אל כפרם ז'ורוב שמצוי בסביבת גטו. שם החביא אותם כפרי בשם מיכאיל בלגאי שהכיר את אבי המשפחה עוד לפני גירושם לגטו. המשפחה שרדה את השואה ושני הבנים חיים בישראל. בינואר 2004 הוכרו הכפרי ואשתו על ידי יד ושם כחסידי אומות העולם.
הניצולים עזבו לאחר המלחמה למקומות שונים ביניהם ישראל, ארצות הברית ודרום אמריקה. בין הניצולים היה אלכסנדר קימל שתיאר את חיי הגטו בספריו.
יוצאי רוהאטין בישראל

לאחר המלחמה הגיעו לישראל כ-200 מניצולי העיר וכפרי הסביבה. הם הקימו ב-1949 את "ארגון יוצאי רוהאטין והסביבה", שמטרתו הנצחת הנספים.
ב-1960 הוקם בבית הקברות בקרית שאול קבר סמלי שבו נטמן עפר מקברות האחים שברוהאטין.
מצבת קדושי רוהאטין ניצבת במרתף השואה בהר ציון, ירושלים.
לקריאה נוספת

קהילת רוהאטין והסביבה - עיר בחייה ובכליונה.  עורך: מרדכי אמיתי. תל אביב, 1962. מו"ל: ארגון יוצאי רוהאטין בישראל.
"הכנסת כלה".  מאת ש"י עגנון. (בסיפור "רבי יודל משיא בתו ברוהאטין").
'הילד שלא יכול היה ללכת ...רץ' בהוצאת המחבר, ישראל שריר מגבעת שמואל
יהושע שפיגל, זיכרון זמר (=זמירות, מנגינות, רוהאטין), משירי וניגוני קהילת רוהאטין, תל אביב 1973
הערות שוליים

↑  מרכבת המשנה, תלמידי האדמו"ר מבעלז, עמ' 2
↑  זכרונות גזרה על אספת הפרנקיסטים ברוהטין (אתר פרויקט בן-יהודה)
↑  רחל אליאור בהרצאתה על שבתאים חסידים ומתנגדים. בסדרת הרצאות של האוניברסיטה העברית
↑  ספר המועדים, ל"ג בעומר עמוד 356. רבי אורי נישא לבתו של רבי אברהם ברנדווין, נכדת מייסד חסידות סטרטין. סיפורים אודות בני הזוג רשומים בספר 'דגל מחנה יהודה', וחלקם מופיעים בסיפורים המושרים של הרב שלמה קרליבך
↑  ספר יזכור לרוגטין עמוד 78: וזכורני ביאהרצייט של רבי אורי, כילד תלמיד צרנובה סקולה (בית הספר האדום) ראינו מבעד לחלון את בית הקברות, וחיכינו לצלצול ההפסקה על מנת להצטרף לתהלוכה של רבנים, אדמו"רים ותלמידי החכמים המתאספים מהעיירה וסביבותיה. היינו עולים אתם לקברי הצדיקים. הזמרים עמדו ליד כותל המזרח, וקולו הנעים של רבי אלימלך מלבוב נשמע ברמה בעודו שר "בר יוחאי, בר יוחאי" (אנגלית, מתורגם, אתר תולדות היהודים)
↑  גילוי מצבת רבי אורי מרוהטין (אתר המרשתת 'צדיקים')
↑  כמה שנים חי רבי חיים מצאנז, מאיר וונדר, המעיין - ביטאון פועלי אגודת ישראל, ניסן ה'תשל"ד (1974), (באתר ספרי עברית)
| --- | --- |
בקרת זהויות :  NLI: 987007540420405171  GND: 4355042-3  LCCN: nr96032393  NKC: ge723767  SUDOC: 17614241X  VIAF: 139492346   WorldCat (עם VIAF): 139492346 
שלט בבית העלמין היהודי ברוהאטין המציין שמות חלק מגדולי הקהילה הטמונים בו
אנדרטת זיכרון בקבר האחים הדרומי ברוהאטין
גטינגן (כדורסל)

בי.ג'י. גטינגן (גרמנית: Basketballgemeinschaft Göttingen) היא קבוצת כדורסל גרמנית מהעיר גטינגן, המתמודדת בליגת העל הגרמנית בכדורסל.
היסטוריה

המועדון נוסד ב-1974 ומשתתף בליגה הראשונה בגרמניה החל מעונת 2007/2008. הקבוצה אמנם מעולם לא זכתה בתואר בגרמניה, אך כבר בעונתה הראשונה אי פעם במפעל אירופאי, מחזיקה הקבוצה בתואר גביע היורוצ'לנג' מעונת 2009/10 כשזכתה בו לאחר ניצחון בגמר מול קבוצת קרסניה קריליה סמרה הרוסית 75-83.
בעונת 2010/11 השתתפה הקבוצה ביורוקאפ והגיעה עד לשלב רבע הגמר. ובליגה הגרמנית עד לרבע גמר הפלייאוף. בעונת 2011/12 השתתפה הקבוצה ביורוצ'לנג'. ובסיום העונה ירדה לליגה השנייה ולאחר מספר עונות חזרה לליגה הבכירה.
שחקנים בולטים

ארצות הברית אנטוני ג'ורדן
ארצות הברית ג'ון ליטל
קנדה מייקל מיקס
אלישע באב"ד

| --- | --- |

 תלמידי דוקטורט:  אברהם ליפשיץ 
 
אלישע באב"ד (נולד ב-4 בינואר 1944) הוא פרופסור אמריטוס לפסיכולוגיה חברתית ולפסיכולוגיה של החינוך בבית ספר לחינוך באוניברסיטה העברית בירושלים. במשך השנים היה פרופסור-אורח בכמה אוניברסיטאות בארצות הברית: באוניברסיטת פרינסטון, באוניברסיטת פנסילבניה, במכללת ולסלי ובאוניברסיטת בוסטון. כמו כן היה פרופסור-אורח באוניברסיטת אדינבורו בסקוטלנד, באוניברסיטת בואנוס איירס בארגנטינה, ובאוניברסיטת ואיקטו (אנ') בניו זילנד.
ביוגרפיה

נולד ברחובות לשפרה ולד"ר יעקב באב"ד. אמו הייתה מורה לאנגלית. אביו היה בן למשפחת רבנים, ויועד להיות הרב הראשי של לבוב, אך בגלל ההתפתחויות הפוליטיות באירופה שינה מסלול, עלה לארץ ישראל, הפך לחוקר-מומחה בתחום החלב, והועסק במכון וולקני ובפקולטה לחקלאות ברחובות. לבאב"ד שתי אחיות: חנה פלדמן ושאולה פרנקל (מורה לאנגלית, נשואה לפרופ' אביעזרי פרנקל, ואם לישי פרנקל, מנכ"ל האוניברסיטה העברית), ואח אחד, פרופ' יאיר באב"ד (מומחה למערכות מידע).
באב"ד למד בבית ספר יסודי תחכמוני ברחובות, ובתיכון למד בישיבת נחלים ואחר כך, בתיכון עירוני ב' (תיכון צייטלין) בתל אביב.
בשנים 1961–1963 שירת בצבא שרות חובה בחיל התותחנים. הוא המשיך לשרת במילואים במערך מדעי ההתנהגות (ממד"ה).
בשנים 1963–1967 למד לתואר ראשון בפסיכולוגיה וחינוך באוניברסיטה העברית. לאחר סיום התואר הראשון נסע לאוניברסיטת דיוק בארצות הברית ללימודי תואר שלישי בפסיכולוגיה וסיים את התואר בשנת 1971. עם חזרתו לישראל (באותה שנה) התמנה כמרצה באוניברסיטה העברית, ובשנת 1994 התמנה לפרופסור מן המניין.
בשנים 1985–1988 היה ראש החוג לחינוך, ובשנים 2002–2004 כיהן כראש בית הספר לחינוך.
באב"ד שימש במשך השנים מדריך לתלמידי תואר שני ותואר שלישי רבים, בכתיבת עבודות המ.א. והדוקטור שלהם. בין הסטודנטים שהדריך בעבודות הדוקטור שלהם ניתן למנות את מרים אבנרי-כהן, אריק טאיב (מרצה במכללת ספיר), זהר טל (הנשיא לשעבר של המכללה האקדמית אחווה), אברהם ליפשיץ (לשעבר ראש מינהל החינוך הממלכתי הדתי במשרד החינוך ומזכ"ל בני עקיבא) ואייל פאר (פרופסור למדיניות ציבורית באוניברסיטה העברית).
בשנת 1998 הקים מסלול אישי מחקרי לדוקטורט למצטיינים בפסיכולוגיה חברתית-חינוכית, וניהל אותו במשך כ-25 שנה. חלק מבוגרי המסלול מועסקים כיום כפרופסורים וחוקרים בכירים במיטב המוסדות האקדמיים בישראל.
באב"ד פרש לגמלאות בשנת 2012, אך הוא ממשיך ללמד ולעסוק במחקר גם לאחר פרישתו.
מחקרו

תחומי מחקרו העיקריים של באב"ד הם:
פסיכולוגיה חברתית (הטיות, אפקטים הקשורים לציפיות המורים מהתלמידים, דעות קדומות וקונפליקטים בין-קבוצתיים).
פסיכולוגיה חינוכית (הפסיכולוגיה החברתית של כיתת הלימוד, אפקט פיגמליון ואפקטים נוספים הקשורים לציפיות המורה, ניהול הכיתה, התנהגות לא-מילולית והשפעתה).
ייעוץ ארגוני (תהליכים של שינוי פסיכולוגי, ייעוץ בסביבות חינוכיות, צבאיות ותעשייתיות, תהליכים קבוצתיים).
פסיכולוגיה פוליטית (חשיבה משאלתית ואובייקטיביות בקרב מצביעים למפלגות, אוהדי ספורט או מהמרים), הטיות של אמצעי התקשורת, אפקטים של התנהגות לא-מילולית של מרואיינים בטלוויזיה.
תקשורת לא-מילולית (השפעות של ההתנהגות הלא-מילולית של המרצים על ההערכות שהם מקבלים מתלמידיהם, ושל הערכות שהפוליטיקאים- המרואיינים מקבלים מהצופים בהשפעת ההתנהגות הלא-מילולית של המראיינים).
הערכות הסטודנטים את ההוראה בחינוך הגבוה (גורמים המשפיעים על סטודנטים בבחירת הקורסים, גורמים המשפיעים על הערכות הסטודנטים את המרצים, מחקר על סוגיות שנויות במחלוקת לגבי "מיתוסים" של מרצים, השפעת גורמי ההוראה בעידן התקשוב ובעידן הקורונה, תכנון התקצוב של מחקרי הערכה לגבי יעילות ההוראה).